༄༅། །བཀའ་བརྒྱུད་རིན་པོ་ཆེའི་རྣམ་པར་
ཐར་པ་རབ་གསལ་མཆོག་ཏུ་གྲུབ་
པ་རྒྱན་གྱི་ཕྲེང་བ་ཞེས་བྱ་བ་
བཞུགས་སོ། །
༄༅། །གང་ཞིག་སངས་རྒྱས་ཀུན་ཞེས་བྱ་དང་ཆོས་དང་དེང་ན་དགེ་
འདུན་ཡང་། །ཀུན་དུ་སྤྲུལ་བྱེད་བླ་མ་ཞེས་བྱ་སྲིད་ཞིའི་སྒྱུ་མ་མཁན་གཅིག་
པུ། །ཡོད་དང་མེད་དང་གཉིས་ཀ་ཞེས་དང་དེ་བཞིན་གཉིས་མེད་ལས་གྲོལ་
སྐུ། །གདོད་ནས་རྣམ་དག་དང་བ་ཞེས་བྱ་མི་འགྱུར་ཀུན་དངོས་དེས་འདིར་
བསྡུས། འདི་ནི་སྣ་ཚོགས་སྣང་དང་མི་སྣང་དུ་མའི་དབྱེ་བ་མི་ཤིགས་པ། །འགྲོ་
ལ་ཀུན་ནས་མཉམ་པ་རབ་ཆགས་བགེགས་ལ་ཆེས་ཆེར་སྡང་པ་པོ། །གཞར་
མང་མི་རྟོག་མི་སེམས་མི་དམིགས་ཀུན་མཁྱེན་ཀུན་རིག་མགོན་པོ་མཆོག །ཀུན་
དུ་རབ་སྣང་ཐམས་ཅད་ལས་འདས་བརྗོད་མེད་བརྗོད་བྱའི་སྙིང་པོའོ། །ཁྱོད་
ཀྱི་སྐུ་ནི་གཟུགས་རྣམས་ ཐམས་ཅད་དེ་བཞིན་དུ་ནི་སྒྲ་ཐམས་ཅད། ཁྱོད་ཀྱི་
གསུང་དབྱངས་ཁོ་ན་ཉིད་དེ་ཆོས་རྣམས་ཐམས་ཅད་ཁྱོད་ཀྱི་ཐུགས། ཐམས་
ཅད་དབྱེར་མེད་བཅད་ ཏུ་མེད་པ་སྒྱུ་འཕྲུལ་རྡོ་རྗེའི་དེ་ཁོ་ན། ཁ་སྦྱོར་བདེ་
མཆོག་གཞོམ་མེད་གསང་ཆེན་སྙིང་པོའི་ཞབས་ལ་ཕྱག་འཚལ་ལོ། །གང་འདི་
ཐམས་ཅད་ཆོས་རྣམས་ཀྱི། །རྣམ་ཀུན་ཡོངས་སུ་རྫོགས་པའི་དོན། །རྫོགས་
1

པར་གསལ་བརྗོད་ནུས་པ་སུ།
།འོན་ཀྱང་བརྗོད་འགལ་མེད་མིན་ཡིན། །རྒྱལ་
དང་དེ་སྲས་བླ་མེད་པ། ། ཚད་མར་གྱུར་པ་འགྲོ་བའི་མིག ། དེ་དག་གིས་
གསུངས་དཔང་བྱས་ཏེ། རེ་ཤིག་བསྡུས་ཏེ་ཉེ་བར་གླེང་། །
གང་ཁྱོད་ཉིད་ཉམས་སུ་བླང་བྱ་འདི་དག་གི་ཁུངས་ནི་སུ་ཞིག་ལས་ཞེ་ན།
འདི་ནི་བཅོམ་ལྡན་འདས་རྡོ་རྗེ་འཆང་ཆེན་པོ་ལས་སོ། །ཅི་གོ་རྡོ་རྗེ་འཆང་ཆེན་
པོ་དེའི་ཡུལ་ནི་གང་། ཡབ་ནི་གང་། ཡུམ་ནི་གང་། དེའི་སྤྱད་པ་སྤྱོད་པ་ནི་ཅི་
ལྟ་བུ་ཞེ་ན། འདིའི་གནས་ནི་ཆོས་ཀྱི་དབྱིངས་ཀྱི་འབྱུང་གནས་ཤིན་ཏུ་ཉམས་
དགའ་བ་ཐར་པའི་གྲོང་ཁྱེར་བླ་ན་མེད་པའོ། །དེའི་ཡབ་ནི་བདེ་བ་དམ་པའི་
ཐབས་མཆོག་ཏུ་གྱ་ནོམ་པ་སྟེ་ཨ་ལི་ལ་སོགས་པའོ། །འདིའི་ཡུམ་ནི་མཆོག་ཏུ་མི་
འགྱུར་བའི་ཤེས་རབ་ཐེག་པ་བླ་ན་མེད་པ་ལ་སོགས་པ་མཚན་ཉིད་ཡོངས་སུ་
རྫོགས་པའོ། །འདི་ནི་བདེ་ཆེན་ཤིན་ཏུ་རྣམ་པར་དག་ཅིང་ལྷུན་གྱིས་གྲུབ་པའི་
ཏི་ལ་གསང་ཆེན་ཐོག་མའི་མགོན་པོ་ལྷན་སྐྱེས་གསང་བ་ཆེན་པོ་ཞེས་བྱའོ། །
དེའི་སྤྱད་པ་སྤྱོད་པ་ནི་སྣ་ཚོགས་བསམ་གྱིས་མི་ཁྱབ་དུ་མར་ཏེ། མཆོག་ཏུ་ཞི་བ་
སྟོང་པ་ཉིད་གཞོམ་དུ་མེད་པའི་བདག་ཉིད་ཀྱི་ངོ་བོར་རབ་ཏུ་གྲུབ་པ་དང་།
ངེས་པ་ལྔ་དང་ལྡན་པའི་བདག་ཉིད་ཀྱི་སྐུ་ནམ་དུའང་མི་ཟད་པའི་བདེ་བ་ཆེན་
པོ་ལ་མངོན་པར་ལོངས་སྤྱོད་པ་ཡོངས་སུ་རྫོགས་པ་དང༌། སེམས་ཅན་ཅི་སྙེད་
པའི་བསམ་པ་དེ་སྙེད་དུ་སྤྲུལ་པའི་སྐུ་གྲངས་མེད་བརྗོད་དུ་མེད་པ་དུ་མས་
འཇིག་རྟེན་གྱི་ཁམས་མཐའ་ཡས་མུ་མེད་པ་རབ་ཏུ་བཀང་སྟེ་འདུལ་བར་མཛད་
པ་ཞེས་བྱའོ། །ཅི་གོ་ཁྱོད་ཀྱི་བཅོམ་ལྡན་འདས་དེ་སྔོན་བྱུང་བ་ཞིག་གམ་ཕྱིས་
སམ་ད་ལྟར་བྱུང་བ་ཞིག་ཅེ་ན། འདི་ནི་སྔོན་ཐོག་མ་མེད་པའི་ཐོག་མ་མེད་པ་
ནས་བྱུང་ཞིང་། ད་ལྟ་དེ་མ་འོངས་པའི་རྒྱུད་ཐ་མ་མེད་པའི་ཡང་ཐ་མ་མེད་པའི་
2

བར་དུ་རྒྱུན་མི་འཆད་དེ། ང་ནི་དུས་གསུམ་སྔོན་ཡང་བྱུང་། །ང་ནི་དུས་
གསུམ་ཕྱིས་ཀྱང་བྱུང་། །ཞེས་དང༌། དུས་གསུམ་དུས་མེད་རྟོགས་པ་པོ། །
ཞེས་བྱ་བ་ལྟ་བུར་འདི་ནི་ཆོས་ཐམས་ཅད་ཀྱི་དངོས་བདག་ ཡིན་ པའི་ ཕྱིར།
དུས་གསུམ་ཀུན་དུ་འབྱུང་ཞིང་ཀུན་ལ་འབྱུང་བར་འགྱུར་བའོ། །བཅོམ་ལྡན་
འདས་དེ་ལ་མཚན་དང་དཔེ་བྱད་ཡོད་པ་ཞིག་གམ་འོན་ཀྱང་མེད་པ་ཞིག ཡོད་
དེ། སྟོན་ པ་ སུམ་ བཅུ་ རྩ་ གཉིས་མཚན། ། གཙོ་བོ་དཔེ་བྱད་ བརྒྱད་ ཅུཪ་
ལྡན། །ཞེས་བྱ་བའོ། །དེ་ཡང་རྒྱས་པར་ནི་རྒྱུད་ལ་བལྟ་བར་བྱའོ། །གལ་ཏེ་
དེ་ལྟར་ན་འབད་པ་མི་དགོས་པར་འགྱུར་རོ་སྙམ་ན། རྟོགས་པ་དང་མ་རྟོགས་
པ་ཞེས་བྱ་བའི་རྣམ་པར་འགྱུར་བ་ཅུང་ཟད་ཞིག་གིས་རྣམ་པར་གཡེངས་སོ། །
མ་རྟོགས་ན་མ་དག་རྟོགས་ན་དག་པ་ཞེས་བྱ་བ་འདི་གལ་ཏེ་ངེས་པ་ཉིད་ན་ངོ་བོ་
ཉིད་འགྱུར་བའི་དྲི་མས་ཟིལ་གྱིས་མནན་པ་ཉིད་ལས་མ་འདས་སོ་སྙམ་ན། དེ་
ལྟ་སྟེ་ཁོ་བོ་རྟོགས་མ་རྟོགས་སྣང་ཙམ་ལས་དོན་དུ་མི་སྨྲ་སྟེ་དག་མ་དག་སྣང་ཡང་
དག་མ་དག་ཏུ་གྲུབ་པ་མེད་དོ་ཞེས་སོ། །དག་མ་དག་ཏུ་སྣང་ན་གྲུབ་པ་དེ་ཉིད་
དེ། དེ་བས་གཞན་པའི་གྲུབ་པ་གང་ལས་བཙལ་སྙམ་ན། བར་སྣང་སྐྲ་དང་
སྦྲང་བུར་སྣང་བས་སྐྲ་དང་སྦྲང་བུ་ལས་གཞན་པའི་བར་སྣང་མི་རྙེད་པར་
་་པར་རྟོགས་
པ་ལྟ་བུར་འགྱུར་རོ། །ངེས་པར་རྡོ་རྗེ་ཐེག་པའི་གྲུབ་པ་ལས་ནི་གནས་སྐབས་
དག་མ་དག་ལྟར་སྣང་གི་གདོད་ནས་དག་པ་ཆེན་པའོ། །སྣང་བ་དེ་ཉིད་ཀྱང་
སྣང་ཚེ་ཉིད་ནས་དག་པ་ཆེན་པོ་སྟེ། དེ་བས་ཆོས་ཐམས་ཅད་བཅོམ་ལྡན་
འདས་སོ། ། བདེ་བ་ ཆེན་ པོའོ། ། ལྷན་ཅིག་སྐྱེས་པའོ། ། གསང་ བ་ ཆེན་
པོའོ། །རྡོ་རྗེ་འཆང་ངོ་། །དེ་ཁོ་ན་ཉིད་དོ། །ཐིག་ལེ་ཆེན་པོ་ཞེས་བྱའོ། །
བཅོམ་ལྡན་འདས་ཐིག་ལེ་ཆེན་པོ་རྡོ་རྗེ་འཆང་ཆེན་པོ་དེ་ཉིད་རེ་ཤིག ལོངས་
3

སྤྱོད་རྫོགས་པའི་སྐུར་སྣང་བས་དཔལ་སྡོམ་པ་དང་། ཧེ་བཛྲ་དང་། འདུས་པ་
དང་། སྒྱུ་འཕྲུལ་དྲ་བ་སོགས་སྟན་〈བསྟན་》པ། །དེ་ཉིད་རྒྱས་པར་བྱ་བའི་
དོན་དུ། །ཤྲི་པྲཛྙ་བྷ་ཏྲ་དང་། ཛྙཱ་ན་སིདྡྷི། དྷརྨཱ་མ་ཏི་སོགས་དྷརྨ་སྭ་མིའི་རིམ་
ཅན་ནམ་གཅིག་ཆར་དུ་རྣམ་པ་སྣ་ཚོགས་བསྟན་མོད་ཀྱི། ཁོ་བོ་ཅག་ནི་དེ་
ཐམས་ཅད་ངོ་བོ་གཅིག་པ་སྣ་ཚོགས་སུ་སྤྲུལ་པར་འདོད་དེ། གཞན་དག་ནི་ཐ་
དད་པ་རྣམས་རིམས་ཀྱིས་འབྱུང་བ་སྔ་མ་སྔ་མ་མཆོག་ཏུ་གྱུར་པ་ཞེས་ཉེ་བར་
འཛིན་ཏོ། །དེ་ལྟར་ན་བླ་མ་གང་ཡང་རུང་བ་གཅིག་གི་ཚུལ་མཐོང་བ་དེས་
ཐམས་ཅད་མཐོང་བར་འགྱུར་ཏེ། གཞན་བརྗོད་པ་དོན་མེད་དོ་སྙམ་ན་གཅིག་
ཏུ་ཐམས་ཅད་གྲུབ་ཀྱང་ཐ་དད་དུ་མར་སྣང་བརྗོད་མི་འགལ་ཞིང་། ཐ་དད་དུ་
མར་སྣང་ཡང་གཅིག་ཏུ་རོ་མཉམ་པའི་གསང་འདི་ཕལ་གྱིས་རྟོགས་པར་མ་ནུས་
ཏེ་དེ་བས་འདི་ནི་བརྟག་པར་རབ་ཏུ་དཀའོ། །དེ་བས་ན་ཁོ་བོ་ཅག་ནི་དོན་
དམ་པའི་བླ་མ་བཅོམ་ལྡན་འདས་རྡོ་རྗེ་འཆང་ལྷན་སྐྱེས་རྡོ་རྗེ་བདེ་བ་ཆེན་པོའི་
ཐིག་ལེ་ ཉག་ གཅིག་ དེ་ ཉིད་ལས། ངོ་བོ་ཉིད་ཀྱི་བཅོམ་ ལྡན་ འདས་ དང་།
ལོངས་སྤྱོད་རྫོགས་པའི་དང༌། སྤྲུལ་པའི་བཅོམ་ལྡན་འདས་དག་ཉེ་བར་སྣང་
སྟེ། དེ་ཐམས་ཅད་ཐིག་ལེ་ཆེན་པོར་རོ་གཅིག་པ་རྒྱུད་ཀྱི་ངེས་པ་ཕྱིན་ཅི་མ་ལོག་
པའོ། །ཞེས་ངེས་པ་བླ་མ་མཆོག་གི་དྲིན་གྱིས་རྙེད་དོ། །ཁ་ཅིག་ན་རེ་སྤྲུལ་པའི་
སྐུ་ཤཱཀྱ་ཐུབ་པས་འདུས་སོགས་སྤྲུལ་ཏེ་བཤད་དོ་ཞེས་འདོད་མོད་ཀྱིས། བདེ་
ཆེན་ལོངས་སྤྱོད་རྫོགས་པས་སྔར་བསྟན་པ་ཕྱིས་སྤྲུལ་པའི་སྐུས་བཟླས་ཏེ་བསྟན་
ནོ་ཞེ་ན་འཐད་ཀྱི། གཞན་དུ་ན་སྤྲུལ་མཁན་དང་སྤྲུལ་པ་ཕྱིན་ཅི་ལོག་གིས་ཉེས་
པར་འགྱུར་རོ། །དོན་འདི་ཉིད། ཨེ་ཡི་ཆ་བྱད་བཟང་པོ་གང་། །དབུས་སུ་
ཝམ་གིས་རྣམ་པར་བརྒྱན། །བདེ་བ་ཐམས་ཅད་ཀྱི་ནི་གནས། ། སངས་རྒྱས་
4

རིན་ཆེན་ཟ་མ་ཏོག །བདེ་བ་ཅན་ན་རྟག་ཏུ་བཞུགས། །འཆད་པ་པོ་དང་ཆོས་
ཀྱང་དང་། །རང་གི་ཚོགས་ལྡན་ཉན་པ་དང་། །འཇིག་རྟེན་སྟོན་པའི་བསྒྲུབ་
བྱ་དང་། །ཞེས་བྱ་བ་སོགས་རབ་ཏུ་མང་པོས་ཆེས་གསལ་བར་བསྟན་ནོ། །
བཅོམ་ལྡན་འདས་ཐིག་ལེ་ཆེན་པོ་དེ་ཉིད་ལོངས་སྤྱོད་རྫོགས་པ་ཆེན་པོ་ལྟར་ན་
རིགས་བསྡུས་རྡོ་རྗེ་འཆང་ཞལ་ཕྱག་གི་དབྱེ་བ་སྣ་ཚོགས་དག་ཏུ་སྣང་བ་སྟེ། དེ་
ཉིད་བརྡར་བཏགས་ཀྱི་རྡོ་རྗེ་འཆང་ངོ་། །འདི་ནི་ཆུའི་ཟླ་བ་ལྟ་བུ་སྟེ་བདེ་ཆེན་
མཆོག་གི་རང་གཟུགས་སོ། །དམན་པ་དག་གིས་དེ་ཉིད་ཇི་ལྟ་བར་མ་མཐོང་སྟེ།
དཀའ་བ་སྤྱོད་པ་ལ་སོགས་སུ་མཐོང་བ་དེ་ནི་བརྡའི་སྤྲུལ་པ་སྟེ་རིམ་པ་ནི་དེ་ལྟ་
བུའོ། །དོན་ནི་ཐབས་ཤེས་ཟུང་འཇུག་གཅིག་པུ་ཀུན་འགྲོ་གཞོམ་མེད་མཆོག་
ཏུ་གསང་ཆེན་ཁ་སྦྱོར་བདེ་བ་དམ་པ་དཔེ་མེད་ལྷན་སྐྱེས་ཡེ་ཤེས་གདོད་མའི་དེ་
ཁོ་ན་འདི་ཉིད་དོ། །དོན་གྱི་དབང་འདིས་བྱེ་བྲག་ཏུ་ཁམས་དྲུག་ལྡན་རྡོ་རྗེའི་
ལུས་གདོད་ནས་སངས་རྒྱས་ཀྱི་ངོ་བོར་གྲུབ་པ་གཞི་དངོས་པོའི་གཤིས་ཀྱི་རྡོ་རྗེ་
འཆང་། ཟུང་འཇུག་ཡེ་ཤེས་མཆོག་གི་ཐབས་ལ་ཡང་དག་པར་སྤྱོད་པ་ལམ་གྱི་
རྡོ་རྗེ་འཆང་། བདེ་ཆེན་ལྷན་སྐྱེས་ཡེ་ཤེས་མངོན་དུ་གྱུར་པ་འབྲས་བུའི་རྡོ་རྗེ་
འཆང་ཞེས་བྱ་ལ། འབྲས་བུ་ཡང་ཐབས་ཀྱི་གནད་ཟབ་མོས་རྩེ་གཅིག་གམ།
ལོ་གསུམ་ཕྱོགས་གསུམ་མམ། ཟླ་བ་དྲུག་གམ། སྐད་ཅིག་གཅིག་ཙམ་གྱིས་ཀྱང་
མངོན་དུ་བྱེད་པར་རུང་སྟེ། དེ་བས་ན་བླ་ན་མེད་པའོ། །ཆོས་ཐམས་ཅད་རྡོ་
རྗེ་འཆང་ཉིད་ན་རྡོ་རྗེ་འཆང་ནས། ཆེ་གེ་མོ་དང་ཆེ་གེ་ལས་བར་ཆད་པ་མེད་
པར་བརྒྱུད་དེ་ཞེས་མཆོག་ཏུ་གྱུར་པར་ཅིའི་ཕྱིར་འཛིན་ཞེ་ན། ཐབས་ཀྱི་ཡན་
ལག་གོ། །ཐམས་ཅད་རྡོ་རྗེ་འཆང་ཡིན་པས་བྱེ་བྲག་འབྲས་བུའི་རྡོ་རྗེ་འཆང་
མཆོག་ཏུ་བྱས་ནས་སྔོན་པ་ཡང་མི་འགལ་ཏེ། རིམ་གྱིས་ལམ་དང་རྟོགས་པ་
5

མཐར་ཐུག་པའི་རྡོ་རྗེ་འཆང་ཐབས་དེས་འབད་པ་ཆུང་ངུས་འགྲུབ་པར་འགྱུར་
ཏེ། དེ་བས་ན་གྲུབ་མ་གྲུབ་ཕན་གནོད། ལེགས་ཉེས། རེ་དོགས་སོགས་
གདོད་ནས་དག་པས་ཐམས་ཅད་རང་སར་རང་ཉིད་རྣམ་པར་གྲོལ་བ་རྒྱལ་བ་རྡོ་
རྗེ་འཆང་གི་དཀྱིལ་འཁོར་གྱི་འཁོར་ལོ་བསམ་གྱིས་མི་ཁྱབ་པའོ། །རྡོ་རྗེ་འཆང་
དབང་ངེས་པའི་དེ་ཁོ་ན། བྱིས་པ་ཕལ་གྱིས་མཐོང་བར་མ་གྱུར་པ། འདིར་
བཤད་ཟབ་མོ་གསང་ཆེན་རྒྱུད་སྡེའི་སྙིང་། ཤིན་ཏུ་བསྐལ་ཆེན་འགའ་ཡིད་ཚིམ་
བྱེད་ཉིད། སྤྲོས་ཏེ་བརྗོད་ན་ཟད་མེད་དེ་སླད་འདིར། །ཉུང་ངུར་རབ་བསྡུས་
རྒྱུད་པ་རྒྱ་མཚོའི་ཁུངས། །ཅུང་ཟད་བརྗོད་དགེས་རྡོ་རྗེ་འཆང་དབང་པོ། །
གདོད་མའི་སར་བཞུགས་གདོད་ནས་གྲོལ་མཐོང་འགྱུར། །རྒྱུད་པའི་ཁུངས་ཉེ་
བར་གླེང་བ། ལྷ་དབང་རྣམ་པར་རོལ་པའི་རི་བོའི་ཞོལ་དུ། དཔལ་མཁའ་
སྤྱོད་དབང་པོས་བྲིས་པའོ། །མངྒ་ལཾ་བྷ་ཝནྟུ། ། ། །
སོ་
6